Tagna Donya 


Yang pagbaoy sang donya 


1 1Sang pukas biyaoy ng Allaho Taala yang lopa aw yang 
langit. 2Sangaong ona waa pay paras ng donya aw waa 

pay lasak. Laot pa yang donya aw maduguum. Ansinyan 
yaparinung-rinung yang Niyawa ng Allaho Taala sang 
babawan ng laot. 

3Ansinyan yaglaong yang Allaho Taala, “Amaon yang 
kaamdagan.” Mandiadi yamaon da. 4Sang pagkakita ng 
Allaho Taala sang kaamdagan yamasowat yaan kay madyaw 
yang paras. Ansinyan biyain naan yang kaamdagan aw yang 
kaduguuman. 5Yang kaamdagan yang piyagangaanan naan 
ng “allaw”, yang kaduguuman oman yang piyagangaanan 
naan ng “gabi”. Ansinyan liyomabay yang gabi aw 
diyomatung yang kaamdag, idto yang pukas na allaw. 

6Adoon, yaglaong yang Allaho Taala, “Amaon yang 
pagauang sang tunga ng laot antak aon tobig sa babaw aw 
sa daum. 7Mandiadi biyaoy ng Allaho Taala yang paguangan 
aw biyain naan yang laot. Adoon, yabaoy da yaan. 8Yang 
piyagauang yang piyagangaanan ng Allaho Taala ng 
“langit”. Ansinyan liyomabay yang gabi aw diyomatung 
yang kaamdag, idto yang ikadowa na allaw. 

9Adoon, yaglaong da oman yang Allaho Taala, 
“Magapondok yang tobig sa daum ng langit sang sambook 

na tupad antak lomotaw yang magdang na lopa.” Ansinyan 
yabaoy da yaan. 10Yang magdang na lopa yang 
piyagangaanan ng Allaho Taala ng “lopa”, yang piyopondok 
na tobig oman yang piyagangaanan naan ng “dagat”. Sang 
pagtanaw ng Allaho Taala sang biyaoy naan yamasowat yaan 
kay madyaw yang paras. 

11Adoon, yaglaong yang Allaho Taala, “Motobo sang 
lopa yang yanagkatuna-tuna na mga tanum, magonawa ng 
mga tanum na aon similya kipat sang mga kaoy na 
mamamonga.” Ansinyan yabaoy da yaan. 12Tiyomobo da 
sang lopa yang yanagkatuna-tuna na mga tanum: mga tanum 
na aon similya kipat sang mga kaoy na mamamonga na aon 
similya. Sang pagtanaw ng Allaho Taala sang biyaoy naan 
yamasowat yaan kay madyaw yang paras. 13Ansinyan 
liyomabay yang gabi aw diyomatung yang kaamdag, idto 
yang ikatoo na allaw. 

14Adoon, yaglaong yang Allaho Taala, “Amaon yang 
mga magkaamdag sang langit antak magbuag silan sang 
allaw sikun sang gabi. Magapakatigam oman silan sang mga 
allaw aw toig kipat sang mangkadakowa na mga allaw na 
mosonod. 15Misiga silan adto sang langit antak kaamdagan 
yang donya.” Ansinyan yabaoy da yaan. 16Adoon, biyaoy ng 
Allaho Taala yang dowambook na mangkadakowa na mga 
siga: yang dakowa na siga, magonawa ng suga, na magaatag 
ng kaamdag ng allaw, aw yang sambook oman, magonawa 
ng bowan, na misiga ng gabi. Biyaoy oman naan yang mga 

bituun. 17Aw biyutang ng Allaho Taala yang kariko sidto 
sang langit antak magatag silan ng kaamdag sang donya. 
18Magaatiman oman silan sang allaw aw gabi kay magabuag 
silan sang kaamdagan aw kaduguuman. Sang pagtanaw ng 
Allaho Taala sang biyaoy naan yamasowat yaan kay 
madyaw yang paras. 19Ansinyan liyomabay yang gabi aw 
diyomatung yang kaamdag, idto yang ikaopat na allaw. 
20Adoon, yaglaong oman yang Allaho Taala, 
“Amapono yang dagat ng yanagkatuna-tuna na biyas ng isda 
aw managlayog-layog yang mga langgam adto sang langit.” 
21Ansinyan biyaoy ng Allaho Taala yang mangkabagas na 
mga isda sang dagat kipat sang yanagkatuna-tuna na mga 
isda na iyan sang tobig kipat oman sang yanagkatuna-tuna 
na mga langgam. Sang pagtanaw ng Allaho Taala sang 
biyaoy naan yamasowat yaan kay madyaw yang paras. 
22Adoon, kiyalooyan silan ng Allaho Taala aw laong naan, 
“Pagpakadaig kamo aw ponoa yang mga tobig aw yang 
dagat. Magapakadaig oman yang mga langgam sang 
babawan ng donya.” 23Ansinyan liyomabay yang gabi aw 
diyomatung yang kaamdag, idto yang ikalima na allaw. 
24Adoon, yaglaong oman yang Allaho Taala, “Amaon 
sang donya yang yanagkatuna-tuna na mga ayup, 
mangkabagas aw mangkayantuk, kipat sang mga yaas na 
ayup.” Pagkalaong naan sinyan yabaoy da yaan. 25Agaw 
biyaoy da ng Allaho Taala yang kariko ng mga biyas ng mga 

ayup. Sang pagtanaw ng Allaho Taala sang biyaoy naan 
yamasowat yaan kay madyaw yang paras. 

26Adoon, yaglaong yang Allaho Taala, “Inangun ko 
yang otaw na aon kapagonawa ko aw atag ko kanaan yang 
kapatot makapantag sang mga isda sang dagat, makapantag 
sang mga langgam sang langit kipat oman makapantag sang 
mga ayup sang babawan ng donya.” 

27Ansinyan biyaoy ng Allaho Taala yang otaw na aon 
kapagonawa naan. Biyaoy naan yang otaw, usug aw bobay. 
28Adoon, kiyalooyan silan ng Allaho Taala aw laong naan, 
“Pagpakadaig kamo antak mapono yang donya sang mga 
topo mayo aw atag ko kamayo yang kapatot makapantag 
sang lasak ng donya. Kamo yang magabuut sang mga isda, 
sang mga langgam kipat sang kariko ng mga ayup adi sang 
donya.” 
| 29Pagkatapos saan yaglaong yang Allaho Taala, “Adoon 
atag ko kamayo yang yanagkatuna-tuna na mga tanum na 
aon similya kipat sang mga kaoy na mamamonga na iyan 
sang babawan ng donya. Ingidto yang kamayo mga pagkaan. 
30Sang mga ayup oman, mangkabagas aw mangkayantuk, 
kipat sang mga langgam atag ko yang kariko ng mga tanum 
antak nilan makaan.” Pagkalaong naan sinyan yamabaoy 
dayon yaan. 

31Sang pagtanaw ng Allaho Taala sang kariko ng biyaoy 
naan yamasowat yaan kay madyaw yang paras. Ansinyan 

liyomabay yang gabi aw diyomatung yang kaamdag, idto 
yang ikaunum na allaw. 


2 1Ansinyan yabaoy da yang langit aw yang lopa kipat 
sang mga butang na yamakalasak sang donya. 2Sang 
ikapito na allaw yatapos da ng Allaho Taala yang kariko ng 
biyaoy naan aw yagpatana da yaan. 3Yang ikapito na allaw 
ininang naan ng dakowa na allaw kay ansaan na allaw 
akatapos yang pagbaoy naan sang donya aw yagpatana 
yaan. 4Yang idto yang gogodanun makapantag sang 
pagbaoy ng donya. 


Yang tanumanan sang banwa ng Idin 


Sangaong ona pagbaoy ng Allaho Taala sang donya 
Swaa pay yamanobo na mga tanum sang lopa kay wa pa 
apaowani ng Allaho Taala aw waa pay oman magpapawa. 
6Awgaid maskin waa pay owan aon tobig na imibwak sikun 
sa suud ng lopa na yamakabasa sang lopa. 

7Ansinyan kiyamang ng Allaho Taala yang abog aw 
piyorma naan ng otaw. Pagkatapos saan yoyopan naan ng 
samut sang ilong antak kaaonan ng niyawa. 

8Pagkatapos saan ininang ng Allaho Taala yang 
sambook na tanumanan sang banwa ng Idin adto sang 
silatan aw ansaan adaa yang otaw na biyaoy naan. 
9Ansinyan piyatobo ng Allaho Taala yang yanagkatuna-tuna 
na mga kaoy na madyaw tanawun aw yang bonga nilan 

madyaw kaanun. Sang tunga ng tanumanan aon sambook na 
kaoy na makaatag ng kinaboi aw sambook na kaoy na 
makaatag ng katigam makapantag sang madyaw aw maat. 

10Aon sambook na tobig na yagasikun sang banwa ng 
Idin na yagaatag ng tobig sang tanumanan. Paglogwa sang 
tanumanan yamainang ng opat ka lawas ng tobig. 11Yang 
pukas na tobig na tiyatawag na Pison yoboos sang banwa ng 
Habila. 12Ansaan na banwa aon bowawan, aw madyaw na 
paballo kipat sang mangkamahal na mga bato. 13Yang 
ikadowa na tobig na tiyatawag na Gihon yoboos sang banwa 
ng Kos. 14Yang ikatoo na tobig na tiyatawag na Tigris yoboos 
sang kilid ng banwa ng Assiriya adto sa silatan. Yang ikaopat 
na tobig yang tiyatawag na Alporati. 

15Ansinyan diyaa ng Allaho Taala yang inyan na otaw 
adto sang tanumanan ng Idin antak atimanun aw bantayan 
naan. 16Adoon, piyagalaong yaan ng Allaho Taala, “Mapakay 
kaw komaan ng bonga ng kariko ng mga kaoy sang 
tanumanan. 17Awgaid,” laong naan, “ayaw magkaan ng bonga 
ng kaoy na makaatag kanmo ng katigam makapantag sang 
madyaw aw maat. Aw makakaan kaw saan amatay kaw.” 

18Adoon, yaglaong oman yang Allaho Taala, “Di 
amadyaw aw saida gaid naan na otaw. Inangan ko yaan ng 
kaupdanan na magonawa kanaan otaw na amakatabang 
kanaan.” 

19Adoon, piyapadood ng Allaho Taala sang otaw yang 
kariko ng mga ayup aw langgam na biyaoy naan sikun sang 

lopa antak katigaman naan daw ono yang pagangaan 
kanilan ninyan na otaw. Maskin ono yang piyagangaan naan 
kanilan yang idto da yang pangaan nilan. 20Kaynampa 
piyangingaanan naan yang kariko ng kaayupan aw yang 
mga langgam kipat sang yaas na mga ayup. Awgaid waa pay 
kikita naan na kaupdanan na magonawa kanaan na otaw na 
amakatabang kanaan. 

21Pagkatugun-tugun sinyan piyapakatoog ng Allaho 
Taala yang inyan na otaw. Sang wakto na yamakatoog ng 
madyaw kiyakamangan yaan ng Allaho Taala ng sambook 
na gosok aw piyaori da oman yang kanaan onod. 22Yaan na 
gosok yang ininang ng Allaho Taala ng bobay aw daa yaan 
adto sang usug. 

23Ansinyan yakapaglaong yang usug, “Yani kay yang 
kaupdanan ko na magonawa kanak kay yang pusa naan 
sikun sang kanak pusa, aw yang onod naan sikun sang kanak 
onod. “Bobay yang pangaan naan kay yagasikun yaan sang 
lawas ng usug.” 

24Sabap sinyan ibiyaan ng usug yang kanaan ama aw 
ina kay umupud sang asawa naan kay sambook da yang 
lawas nilan. 

25Na, ansinyan lobas silan dowa, yang usug aw yang 
bobay, awgaid wa silan akasipug. 

Pukas ng pagkadosa ng otaw 


3 1Adoon, yang bila yang pinakalimbongon na mananap 

na biyaoy ng Allaho Taala. Ansinyan yaglaong yang bila 
sang bobay, “Bunnaa ba na piyagalaong kamo na dili 
mapakay komaan ng bonga ng kariko ng mga kaoy na adi 
sang tanumanan?” 

2Tiyomobag yang bobay, “Makakaan sa kami sang 
bonga ng kariko ng mga kaoy na adi sa suud ng tanumanan. 
3Yatabiya,” laong naan, “yang bonga ng kaoy na iyan sang 
tunga. Piyagasagda kanami ng Allaho Taala yaan na kaoy, 
na maskin yang pagtakmag. Aw komaan kami ng bonga saan 
na kaoy amatay kono kami.” 

4 Dili! Di kamo mamatay,” laong ng bila sang bobay. 
5“Piyagasagda kamayo ng Allaho Taala yaan na kaoy kay 
yamatigam yaan na aw komaan kamo ng bonga saan na kaoy 
magonawa da kamo sang Allaho Taala kay akaaonan kamo 
ng katigam makapantag sang madyaw aw maat.” 

6Pagtanaw ng bobay saan na kaoy yamakadumdum 
yaan na madyaw yaan tanawun aw madyaw kowaw kaanun 
yang bonga sinyan. Karim oman naan kaaonan ng katigam. 
Agaw sagaw kiyamang naan yang bonga aw kiyaan naan aw 
atagi oman yang kanaan bana aw kiyaan oman naan. 
7Y amatapos silan komaan kiyakaaonan silan ng dumduman 
aw yamakita nilan na lobas kadi silan. Sabap sinyan 

yagainang silan ng tatapis sikun sang mga daon ng igira para 
pagtapis sang kanilan lawas. 

8Pagkakasilum  disinyan yamadungug nilan na 
yagapanaw-panaw yang Allaho Taala sang tanumanan. 
Agaw yagtago silan sang kakaoyan. 9Awgaid tiyatawag ng 
Allaho Taala yang usug, laong naan, “Wain kaw?” 

10Tiyomobag yang usug, “Yamadungug ko na 
yagapanaw-panaw kaw sang tanumanan. Yamalluk ako kay 
lobas ako. Agaw yagatago ako.” 

11Yosip yaan ng Allaho Taala, “Sino yang yagalaong 
kanmo na lobas kaw? Yakakaan kaw kadi sang bonga ng 
kaoy na piyagasagda ko kanmo?” 

12“Ud,” tiyomobag yang usug, “agwaid,” laong naan, 
“yang bobay na yatag mo kanak yaan yang yagaatag kanak 
ng bonga sinyan na kaoy. Agaw sagaw yakakaan ako.” 

13Ansinyan yosip ng Allaho Taala yang bobay, “Nanga 
sa ininang mo yaan?” 

Tiyomobag yang bobay, “Inilad ako ng bila. Idto sagaw, 
kiyomaan ako.” 


Yang siksa ng Allaho Taala 


14Adoon, yaglaong yang Allaho Taala sang bila, “Sabap 
ng maynini yang ininang mo isiksaun ta kaw. Sang kariko 
ng mga ayup ikaw gaid yang isiksaun ko. Sikun adoon yang 
kanmo dubdub yang pagapanaw mo sang lopa aw yang abog 
yang amakaan mo sang tibook mo na kinaboi. 15Inangun ko 

kamo na kalaban, ikaw aw yang bobay, kipat sang topo mo 
aw yang topo ng bobay, magakakalaban silan. Yang topo ng 
bobay yang magagilas sang kanmo oo. Ikaw oman yang 
magakagat sang kanaan tabok.” 

16Yaglaong oman yang Allaho Taala sang bobay, 
“Odogangan ko yang kairap mo aw yang kuduu mo sang 
kanmo pagpanganak. Abir pa sa maynaan, amallini kaw 
giapon sang kanmo bana aw yaan yang magabuut kanmo.” 

17Yaglaong oman yang Allaho Taala sang usug, “Ikaw 
oman, sabap ng yosonod kaw sang piyagalaong ng kanmo 
asawa aw yakaan kaw sang bonga ng kaoy na piyagasagda 
ko kanmo agabaan yang lopa sabap sang inang mo. Sang 
tibook mo na kinaboi amairapan kaw maggawbuk sang lopa 
para sang kanmo pagpanginaboi. 18Motobo sang lopa yang 
sampinit aw yang mga sagbut aw yang mga tanum yang 
amakaan mo. 19Moboos yang pawis aw akapoyon kaw ng 
madyaw bago pa kaw atagan ng lopa ng ridski antod sang 
pagbarik mo sang lopa. Iyan kaw inanga sang lopa, adto kaw 
ori sang lopa.” 

20Ansinyan “Awa” yang piyagangaan ni Adam sang 
kanaan asawa kay yaan yang ina ng kariko ng mga otaw. 

21Ansinyan ininangan ng Allaho Taala si Adam aw yang 
asawa naan ng mga dagom sikun sang paris ng mga ayup aw 
papandagoma silan. 

Piyapapanaw sang tanumanan si Nabi Adam aw si Sitti Awa 


22Yaglaong oman yang Allaho Taala, “Magonawa 
kanak adoon yang manosiya kay aon day kanilan katigam 
ng madyaw aw maat. Di mapakay na makamang pa silan ng 
bonga ng kaoy na makaatag ng kinaboi na way kataposan 
aw akaanun nilan kay basin kaaonan silan ng kinaboi na way 
kataposan.” 23Agaw piyapapanaw silan ng Allaho Taala sang 
tanumanan sang banwa ng Idin antak maggawbuk yang 
usug sang lopa na kanaan piyagasikunan. 

24Pagkatapos nilan papanawun biyutang ng Allaho 
Taala yang mga malaikat sa silatan ng tanumanan ng Idin 
kipat sang ispada na yagalaga-laga aw yagatoyok-toyok. 
Iyan silan obutangan kay magabantay silan sang daan na 
pasingadto sang kaoy na makaatag ng kinaboi. 

